Period: Old Babylonian
Genre: Royal Inscription
Transliteration:
<SURFACE>
u₄ an {d}en-lil₂
lugal an ki-bi-da-ke₄
{d}marduk dumu-sag
{d}en-ki-ka-ra
igi hul₂-la-ne-ne-a
in-ši-in-bar-re-eš-a
nam-en ub-da limmu₂-ba
mu-na-an-šum₂-mu-uš-a
{d}a-nun-na-ke₄-ne-er
mu mah-a mi-ni-in-sa₄-eš-a
babilim₂{ki}
suhuš-bi an ki-gin₇
mu-na-an-gi-ne₂-eš-a
u₄-ba {d}marduk
{d}en-lil₂ kalam-ma-na
dingir nam-ku₃-zu
an-dim₂-dim₂-me-a
sa-am-su-i-lu-na
lugal la-la-ni i₃-me-en-na-ta
kur-kur kilib₃-ba-bi
nam-sipa-bi ak-de₃
ma-an-šum₂
kalam-ma-ni
u₂-sal-la na₂-de₃
un dagal-la-ni
silim-ma du-ri₂-še₃ tum₂-tum₂-mu-de₃
a₂ gal hu-mu-da-an-ag₂
sa-am-su-i-lu-na
lugal kala-ga
lugal babilim₂{ki}
lugal an-ub-da limmu₂-ba
gu₃ teš₂-a bi₂-in-se₃-ga me-en
usu ni₂-ga₂
igi-ŋal₂ gal-mu-ta
bad₃ an-za-gar₃
{d}nin-hur-sag-ga₂
ama in-dim₂-en-na-mu-uš
bad₃ pa₃-da{ki}
{d}iškur a₂ dah-mu-ke₄
bad₃ la-ga-ba{ki}
{d}nanna
dingir sag du-mu-še₃
bad₃ uru ia-bu-šum{ki}
{d}lugal{geš}asal₂
mu nam-lugal-la-mu-um
bi₂-ib₂-gu-ul-la-aš
bad₃ uru gu-la <unk>{ki}
u₃ bad₃
{d}nergal
tun lu₂-erim₂-mu-um
bi₂-in-ak-a-aš
6(diš) bad₃ gal-gal-la-bi
su-mu-la-el₃
a-a gu-la-mu
pa-bil₂-ga 5(diš)-kam-ma-mu
mi-ni-in-du₃-a
nam-sumun-ba ni₂-te-a-ne-ne-a
i₃-šub-šub-bu-uš-am₃
ša₃ itu 2(diš)-kam-ma-ta
sig₄-bi mi-ni-du₈
gal-bi im-mi-du₃
sag-ne-ne hur-sag-gin₇ mi-ni-il₂
kilib₃ kur-kur-ra-ke₄
suhuš-bi mi-ni-ge-en
babilim₂{ki}
mu-bi hu-mu-ni-mah
an-ub-da limmu₂-ba
ni₂ me-lam₂
nam-lugal-la-mu
za₃ an ki-ke₄ he₂-en-dul
ur₅-še₃-am₃
dingir gal-gal-e-ne
igi zalag-ga-ne-ne-a
hu-mu-ši-in-bar-re-eš
nam-til₃-la {d}nanna-gin₇
itu-itu-da mu₂-mu₂-da
nam-sipa ub-da limmu₂-ba
silim-ma du-ri₂-še₃ ak-da
ša₃ kur-ku-da-mu
dingir-gin₇ sa₂ di-da
utu-šu₂-še₃ sag il₂-la
asila ša₃ hul₂-la-ta du-du-da
sag-e-eš₂ hu-mu-rig₇-eš

Cuneiform:
<SURFACE>
𒌓𒀭𒀭𒂗𒆤
𒈗𒀭𒆠𒁉𒁕𒆤
𒀭𒀫𒌓𒌉𒊕
𒀭𒂗𒆠𒅗𒊏
𒅆𒄾𒆷𒉈𒉈𒀀
𒅔𒅆𒅔𒁇𒊑𒌍𒀀
𒉆𒂗𒌒𒁕𒇹𒁀
𒈬𒈾𒀭𒋧𒈬𒍑𒀀
𒀭𒀀𒉣𒈾𒆤𒉈𒅕
𒈬𒈤𒀀𒈪𒉌𒅔𒄷𒈿𒌍𒀀
𒆍𒀭𒊏𒆠
𒁼𒁉𒀭𒆠𒁶
𒈬𒈾𒀭𒄀𒉌𒌍𒀀
𒌓𒁀𒀭𒀫𒌓
𒀭𒂗𒆤𒌧𒈠𒈾
𒀭𒉆𒆬𒍪
𒀭𒁶𒁶𒈨𒀀
𒊓𒄠𒋢𒄿𒇻𒈾
𒈗𒆷𒆷𒉌𒉌𒈨𒂗𒈾𒋫
𒆳𒆳𒆸𒆸𒁀𒁉
𒉆𒉺𒇻𒁉𒀝𒉈
𒈠𒀭𒋧
𒌧𒈠𒉌
𒌑𒊩𒆷𒈿𒉈
𒌧𒂼𒆷𒉌
𒁲𒈠𒁺𒌷𒂠𒁺𒁺𒈬𒉈
𒀉𒃲𒄷𒈬𒁕𒀭𒉘
𒊓𒄠𒋢𒄿𒇻𒈾
𒈗𒅤𒂵
𒈗𒆍𒀭𒊏𒆠
𒈗𒀭𒌒𒁕𒇹𒁀
𒅗𒌨𒀀𒉈𒅔𒋧𒂵𒈨𒂗
𒀉𒆗𒉎𒂷
𒅆𒅅𒃲𒈬𒋫
𒂦𒀭𒍝𒃼
𒀭𒎏𒄯𒊕𒂷
𒂼𒅔𒁶𒂗𒈾𒈬𒍑
𒂦𒅆𒊒𒁕𒆠
𒀭𒅎𒀉𒈭𒈬𒆤
𒂦𒆷𒂵𒁀𒆠
𒀭𒋀𒆠
𒀭𒊕𒁺𒈬𒂠
𒂦𒌷𒅀𒁍𒋳𒆠
𒀭𒈗𒄑𒀀𒌅𒃮𒇺
𒈬𒉆𒈗𒆷𒈬𒌝
𒉈𒌈𒄖𒌌𒆷𒀸
𒂦𒌷𒄖𒆷<unk>𒆠
𒅇𒂦
𒀭𒊊𒀕𒃲
𒄽𒇽𒉈𒊒𒈬𒌝
𒉈𒅔𒀝𒀀𒀸
𒐋𒂦𒃲𒃲𒆷𒁉
𒋢𒈬𒆷𒀭
𒀀𒀀𒄖𒆷𒈬
𒉺𒉋𒂵𒐊𒄰𒈠𒈬
𒈪𒉌𒅔𒆕𒀀
𒉆𒌀𒁀𒉎𒋼𒀀𒉈𒉈𒀀
𒉌𒊒𒊒𒁍𒍑𒀀𒀭
𒊮𒌗𒈫𒄰𒈠𒋫
𒋞𒁉𒈪𒉌𒂃
𒃲𒁉𒅎𒈪𒆕
𒊕𒉈𒉈𒄯𒊕𒁶𒈪𒉌𒅍
𒆸𒆸𒆳𒆳𒊏𒆤
𒁼𒁉𒈪𒉌𒄀𒂗
𒆍𒀭𒊏𒆠
𒈬𒁉𒄷𒈬𒉌𒈤
𒀭𒌒𒁕𒇹𒁀
𒉎𒈨𒉈
𒉆𒈗𒆷𒈬
𒍠𒀭𒆠𒆤𒃶𒂗𒌋𒌆
𒄯𒂠𒀀𒀭
𒀭𒃲𒃲𒂊𒉈
𒅆𒌓𒂵𒉈𒉈𒀀
𒄷𒈬𒅆𒅔𒁇𒊑𒌍
𒉆𒋾𒆷𒀭𒋀𒆠𒁶
𒌗𒌗𒁕𒊬𒊬𒁕
𒉆𒉺𒇻𒌒𒁕𒇹𒁀
𒁲𒈠𒁺𒌷𒂠𒀝𒁕
𒊮𒆳𒆪𒁕𒈬
𒀭𒁶𒁲𒁲𒁕
𒌓𒋙𒂠𒊕𒅍𒆷
𒂰𒊮𒄾𒆷𒋫𒁺𒁺𒁕
𒊕𒂊𒂠𒄷𒈬𒉺𒄸𒁺𒌍